《枣林闸喜涨同萧见龙廖于衡詹凯三邱碧上罗邺先廖浴芳作》
清代·张文炳

运渠涨急防初罢，𦨴艚日午乘流下。柳青旧染新筑堤，水白大湖小湖汊。

覆茅夹竹聚人烟，生平识水不识田。阑风伏雨长宿莽，沙鸥散尽鸬鹚喧。

二月三月鱼族繁，沈网一击湖水浑。小儿跣足携鱼卖，小女荡舟还入村。

我来贳鱼更沽酒，拂舱趺坐酌大斗。耳热乌乌歌在口，轻肥眼底亦何有。

三日百里苦淹缠，闸口一板数十钱。仰天大笑谢闸吏，吾徒出处烦公辈。

作者简介：张文炳，字子潜，阳城人。有《麋田小草》、《喜见吟》。